CELEX: 52013PC0325
Language: sl
Date: 2013-05-31
Title: Predlog SKLEP SVETA o podpisu konvencije Minamata o živem srebru v imenu Evropske unije

|
			
		
		
		52013PC0325
		
			Predlog SKLEP SVETA o podpisu konvencije Minamata o živem srebru v imenu Evropske unije /* COM/2013/0325 final - 2013/0168 (NLE) */
			
				
		
		
			
			   	OBRAZLOŽITVENI MEMORANDUM
Živo srebro in
večina njegovih spojin so zelo strupeni za ljudi, ekosisteme in
prostoživeče živali. Ta kemijski element
je bil v okviru programa Združenih narodov za okolje (UNEP) od leta 2003[1] priznan kot snov, ki
povzroča globalno zaskrbljenost, in je na ravni EU predmet obsežnega niza
nadzornih ukrepov v okviru strategije Skupnosti za živo srebro (v nadaljnjem
besedilu: strategija), sprejete v letu 2005[2].
Na podlagi
pristopa politike, ki je opredeljen v strategiji, je EU od leta 2005
zahtevala pogajanja o svetovnem pravno zavezujočem instrumentu o živem
srebru v okviru UNEP. Živo srebro je obstojno
in njegove emisije v zrak se prenašajo po zraku na dolge razdalje, odlagajo po
vsem svetu ter kopičijo v prehranjevalni verigi, zlasti v ribah. Zato ukrepi, omejeni na geografsko območje EU
same, ne zadostujejo za boj proti globalnemu problemu z živim srebrom.
Dogovorjeno
skupno stališče EU (sklepi Sveta iz decembra 2008) je pozvalo k
celovitem instrumentu za živo srebro, ki zajema ukrepe za zmanjšanje dobave
živega srebra; zmanjšanje povpraševanja po
živem srebru za proizvode in postopke; zmanjšanje
mednarodne trgovine z živim srebrom; zmanjšanje
emisij živega srebra v ozračje; doseganje
okolju neškodljivega ravnanja z odpadki, ki vsebujejo živo srebro; iskanje rešitev za okolju neškodljivo
skladiščenje živega srebra; obravnavanje
sanacije obstoječih onesnaženih območij ter
izboljšanje znanja. Svet je v svojih sklepih
iz junija 2012 poudaril pomembnost nadaljnjega dejavnega sodelovanja pri
pogajanjih o vseh elementih prihodnje globalne konvencije o živem srebru.
S sklepom
upravnega sveta GC 25/5 februarja 2009 je UNEP vzpostavil medvladni
pogajalski odbor (INC − Intergovernmental Negotiating Committee) in mu
dal podobno široka pooblastila za celoviti globalni pravno zavezujoči
instrument o živem srebru.
Na podlagi teh pooblastil je potekalo pet
medvladnih pogajalskih odborov: INC-1 junija 2010 v Stockholmu, INC-2
januarja 2011 v mestu Chiba na Japonskem, INC-3 novembra 2011 v
Nairobiju v Keniji, INC-4 od 27. junija do 2. julija 2012 v
Punti del Este v Urugvaju in nazadnje INC-5 od 13. do
18. januarja 2013 v Ženevi.
Dne
14. decembra 2010 je Svet pooblastil Komisijo, da v imenu EU sodeluje
pri zadevah, ki spadajo v pristojnost Unije in v zvezi s katerimi je Unija
sprejela pravila, pri pogajanjih za sprejetje pravno zavezujočega
instrumenta o živem srebru, pri posvetovanjih s posebnim odborom predstavnikov
držav članic, in v skladu s pogajalskimi smernicami, določenimi v Dodatku
k temu pooblastilu. 
Kot
načrtovano je INC-5 prišel do zaključka z dogovorom o besedilu
celovitega globalnega pravno zavezujočega instrumenta za reševanje
problemov z živim srebrom, in sicer s konvencijo Minamata o živem srebru, ter s
tem izpolnil svoja pooblastila, dodeljena s sklepom 25/5 GC UNEP, da
zaključi postopek pogajanj pred 27. redno sejo upravnega sveta UNEP
(Nairobi, 18.−22. februarja 2013).
Evropska unija je
ključna gonilna sila za izvajanje tega pogajalskega postopka in je
prevzela dejavno vlogo pri rezultatu v okviru pogajalskih smernic, naslovljenih
na Komisijo.
27. seja
upravnega sveta UNEP je pozdravila zaključek pogajalskega postopka in
zahtevala, da izvršni direktor skliče konferenco pooblaščencev, da bi
se sprejela konvencija in začelo podpisovanje.
Nova konvencija o
živem srebru bo na voljo v podpis na diplomatski konferenci, ki bo od 7. do
11. oktobra 2013 potekala v mestu Kumamoto (Japonska). Imenovala se
bo „konvencija Minamata o živem srebru“ po kraju blizu mesta Kumamoto, kjer je
bilo leta 1950 najhujše onesnaženje z živim srebrom.
Vsebina
konvencije o živem srebru je v skladu s splošnim stališčem EU, o katerem
se je leta 2008 dogovoril Svet in ki je bilo potrjeno leta 2012.
Glede na zgoraj
navedeno je primerno, da predstavnik Evropske unije podpiše konvencijo Minamata
o živem srebru, s pridržkom njene poznejše sklenitve.
2013/0168 (NLE)
Predlog
SKLEP SVETA
o podpisu konvencije Minamata o živem srebru
v imenu Evropske unije
SVET EVROPSKE UNIJE JE −
ob upoštevanju Pogodbe o delovanju Evropske
unije, zlasti člena 192(1) v povezavi s členom 218(5)
Pogodbe,
ob upoštevanju predloga Evropske komisije,
ob upoštevanju naslednjega:
(1)       Živo srebro in njegove
spojine so zelo strupeni za zdravje ljudi, živali in rastlin ter so v EU
urejeni v okviru uredbe za varovanje zdravja ljudi in okolja.
(2)       Upravni svet programa
Združenih narodov za okolje (UNEP) je leta 2009 od izvršnega direktorja
zahteval, da skliče medvladni pogajalski odbor s pooblastilom, da pripravi
globalni pravno zavezujoči instrument o živem srebru, in s ciljem, da
svoje delo opravi pred sedemindvajseto redno sejo upravnega sveta
leta 2013.
(3)       Decembra 2010 je Svet
pooblastil Komisijo, da glede zadev, ki so v pristojnosti Unije in glede
katerih je Unija sprejela pravila, v imenu Unije sodeluje pri pogajanjih o
pravno zavezujočem instrumentu o živem srebru v skladu s pogajalskimi
smernicami, določenimi v Dodatku k temu pooblastilu.
(4)       Pogajalski postopek je bil
uspešno zaključen, kot je bilo prvotno načrtovano, na petem zasedanju
medvladnega pogajalskega odbora, ki je potekalo od 13. do
18. januarja 2013 v Ženevi.
(5)       Unija je ključna gonilna
sila za izvajanje tega pogajalskega postopka in je prevzela dejavno vlogo pri
rezultatu, ki je v okviru pogajalskih smernic, naslovljenih na Komisijo.
(6)       Svet je na svojem 3233.
zasedanju 21. marca 2013 pozdravil rezultat pogajalskega postopka.
(7)       Globalni pravno
zavezujoči instrument o živem srebru bo kot konvencija Minamata o živem
srebru na voljo v podpis na diplomatski konferenci, ki bo potekala od 7. do
11. oktobra 2013 v Kumamoto (na Japonskem).
(8)       Zato je treba podpisati
konvencijo v imenu Unije, s pridržkom njene poznejše sklenitve−
SPREJEL NASLEDNJI SKLEP: 
Člen 1
Podpis konvencije Minamata o živem srebru v
imenu Unije se s tem odobri s pridržkom njene poznejše sklenitve.
Besedilo konvencije za podpis je priloženo
temu sklepu.
Člen 2
Generalni sekretariat Sveta vzpostavi
instrument popolnih pooblastil za podpis konvencije s strani osebe, ki jo
navaja pogajalec konvencije, s pridržkom njene poznejše sklenitve.
Člen
3
Ta sklep začne veljati na dan sprejetja.
V Bruslju,
                                                                       Za
Svet
                                                                       Predsednik
PRILOGA 
(besedilo konvencije Minamata o živem
srebru)
[1]               Sklep upravnega sveta UNEP 23/9
[2]               COM(2005)20 final, 28.1.2005; spremenjen s COM
(2010)723 final, 7.12.2010.